এরই মধ্যে উদয়শঙ্করের ছোট ভাই রবীন্দ্রশঙ্কর (১৯৪০ সালের দিকে তিনি নাম বদলে রাখেন রবিশঙ্কর) তালিম নিতে এলেন মাইহারে। রবিশঙ্করের বয়স তখন মাত্র ১৮। আর ১৩ বছরের লাজুক কিশোরী অন্নপূর্ণা, রবিশঙ্করের ভাষায়, ‘খুব উজ্জ্বল, আর দারুণভাবে নজরকাড়া। চোখ দুটো ভারি মিষ্টি, আর গায়ের রং আলুভাইয়ের (ওস্তাদ আলী আকবর খাঁ) চেয়ে ফর্সা।’ তবে তাঁদের বিয়ে প্রেম করে হয়নি। এ ব্যাপারে অন্নপূর্ণা দেবীর ভাষ্য: ‘মাইহারে মা-বাবার সঙ্গে আশ্রমের মতো একটা পরিবেশে বড় হয়েছি। পণ্ডিতজির আকর্ষণে জড়িয়ে পড়ার প্রশ্নই ছিল না। আমরা প্রেম করে বিয়ে করিনি। এটা ছিল বাড়ির পছন্দে বিয়ে।’